b'\n_START_ARTICLE_\nAusanas\n_START_SECTION_\nGeografija\n_START_PARAGRAPH_\nAusano kult\xc5\xabrinis ir politinis centras buvo kalnuotose vietov\xc4\x97se ties vadi Markha, kur koncentravosi pagrindiniai miestai, tarp j\xc5\xb3 ir Hagar Yahirr (dabar i\xc5\xa1likusi tik kalva). Did\xc5\xbeiausio klest\xc4\x97jimo laikais Ausanas kontroliavo daugum\xc4\x85 Jemeno pietinio paj\xc5\xabrio miest\xc5\xb3, \xc4\xafskaitant ir Aden\xc4\x85.\n_START_SECTION_\nIstorija\n_START_PARAGRAPH_\nKaip ir kitos Senov\xc4\x97s Jemeno tautos, Ausanas konsolidavo vald\xc5\xbei\xc4\x85 tikriausiai I t\xc5\xabkst. pr. m. e. prad\xc5\xbeioje. Tuo metu tai buvo viena stipriausi\xc5\xb3 Pietin\xc4\x97s Arabijos valstybi\xc5\xb3, kontroliavusi svarbiausius j\xc5\xabrinius uostus pietin\xc4\x97je pakrant\xc4\x97je, tarp kuri\xc5\xb3 did\xc5\xbeiausias buvo Adenas. Tuo metu Ausanas jau kontroliavo pelningus smilkal\xc5\xb3 prekybos kelius ir konkuravo su Hadramautu rytuose ir Saaba toliau \xc5\xa1iaur\xc4\x97je. Jo sostin\xc4\x97 buvo vienas did\xc5\xbeiausi\xc5\xb3 Senov\xc4\x97s Jemeno miest\xc5\xb3. Ausano pirkliai buvo vieni pirm\xc5\xb3j\xc5\xb3 Senov\xc4\x97s Jemene, kurie k\xc5\xabr\xc4\x97 savo kolonijas Afrikos pakrant\xc4\x97je, t. y. dab. Etiopijos teritorijoje._NEWLINE_Augant Ausano galybei ir stipr\xc4\x97jant konkurencijai, VII a. pr. m. e. Saaba prad\xc4\x97jo kar\xc4\x85 prie\xc5\xa1 Ausan\xc4\x85, gaudama gretim\xc5\xb3 valstyb\xc5\xb3\xc2\xa0\xe2\x80\x93 Katabano ir Hadramauto param\xc4\x85. Ausanui pralaim\xc4\x97jus kar\xc4\x85, Adenas atiteko Saabai, ir valstyb\xc4\x97 prarado ekonomin\xc4\x97s galios svert\xc4\x85. V\xc4\x97liau Ausanas nebesivyst\xc4\x97 kaip atskira valstyb\xc4\x97, o buvo kult\xc5\xabri\xc5\xa1kai ir politi\xc5\xa1kai absorbuotas \xc5\xa1iaurinio kaimyno Katabano. D\xc4\x97l to regionas v\xc4\x97liau nebeatskiriamas nuo Katabano.'